Ruohometsän kansa (elokuva)

* Suomi
* Englanti

**Ruohometsän kansa** on vuonna 1978 valmistunut animaatioelokuva, joka perustuu Richard Adamsin samannimiseen kirjaan. Elokuvassa kuullaan laulu "*Bright Eyes*" (suom. Katseet). Elokuva voitti vuonna 1978 parhaan animaatioelokuvan Saturn-palkinnon. Elokuvaa ei alun perin tarkoitettu lapsille, joten se sisältää raakoja kohtauksia.

## Takakansiteksti

Eräänä päivänä, kevätesikkojen kukinnan ollessa lopuillaan, lähtee lauma villikaniineja liikkeelle Sandleforsin kedolta. Ihmiskunnan lähestyessä ketoa kanit päättävät etsiä uuden asuinpaikan. Pieni Viikka on aistinut vaaran ja tarmokkaasta Pähkinästä tulee johtaja. Ne ottavat mukaansa voimakkaan Isopään, runoilevan Voikukan, vitsiniekka Sinikellon ja lauman muita. Englannin vehreällä maaseudulla niitä odottavat tuntemattomat vaarat ja viholliset, sekä monenlaiset haasteet. Kulkiessaan seikkailusta ja vaarasta toiseen ne alkavat tajuta, että menneisyyden huoletonta ja turvallista maailmaa ei enää ole olemassa. Löytävätkö ne koskaan uutta kotiaan Ruohometsässä?
Ruohometsän kansa on eeppinen seikkailu, joka on ihastuttanut ihmisiä ympäri maailmaa. Kirja johon elokuva pohjautuu teki Richard Adamsista kuuluisan ja myi ennätysajassa yli viisi miljoonaa kappaletta. Monet ovat verranneet sen hienoa tarinaa ja henkilöhahmojen rikkautta kirjaan *Taru sormusten herrasta*. Kun BBC järjesti vuonna 2003 äänestyksen maailmanhistorian parhaista kirjoista, sijoittui *Ruohometsän kansa* 30 parhaan joukkoon.
## Yksityiskohtainen juoni

Kaniinien mytologian mukaan maailman loi Frith-niminen aurinkojumala. Kaikki eläimet elivät sopuisasti, mutta kaniinit erkanivat ja heidän ruokahalunsa johti ruokapulaan. Epätoivoisten eläinten rukousten perusteella Frith varoitti kaniiniruhtinas El-ahrairahia hallitsemaan kansaansa, mutta ruhtinas ei kuunnellut, vaan uhosi Frithille, minkä seurauksena Frith antoi erikoiskyvyn jokaiselle eläimelle ja loi myös petoeläimiä saalistamaan kaneja. Tyytyväisenä siitä, että El-ahrairah oppi läksynsä, Frith antoi kaneille nopeutta ja oveluutta, joiden avulla kanit selviäisivät saalistajiltaan älykkyyden ja nopeutensa avulla.
Englantilaisella maaseudulla Sandlefordin yhdyskunnassa, Viikka, kaniinien näkijä, saa näyn tulevasta tuhosta ja menee veljensä Pähkinän kanssa varoittamaan ylikaniini Threarahia niityn evakuoimisesta. Heitä ei kuunnella ja he yrittävät karata itse ryhmän kanssa. Ryhmä kohtaa vastarintaa niityllä olevista Owslan kanijoukoista, mutta kahdeksan heistä, Viikka, Pähkinä, Isopää, Vatukka, Voikukka, Hopea, Liutti ja Orvokki selviävät taistelusta ja pakenevat. He matkaavat vaarallisen metsän läpi, ylittävät joen ja tien ja lepäävät papupellolla. Siellä Orvokki kuolee haukan napattua hänet, jättäen ryhmän ilman naaraskania.
Useiden vaarallisten tilanteiden jälkeen he kohtaavat arvoituksellisen kaniinin, Esikon, joka kutsuu heidät yhdyskuntaansa. Kiitollisuudesta huolimatta Viikka aistii järkyttävää ilmapiiriä ja asukaskanien alistunutta asennetta ja lähtee. Kiusaantunut Isopää seuraa häntä ja kurittaa Viikkaa tämän tarpeettomista jännitteistä vaistoihinsa. Hetkeä myöhemmin hän jää kiinni ansalankaan. Pähkinä yrittää saada apua Esikon yhdyskunnasta, mutta häntä ei huomioida. Isopää lähes kuolee, mutta hänet saadaan vapautettua.
Isopään pelastamisen jälkeen, kaniinit löytävät Nuthangerin talon, jossa on naaraskaneja uutta yhdyskuntaa varten. He eivät kuitenkaan pysty vapauttamaan heitä alueella olevan Tab-kissan ja Bob-koiran takia. Myöhemmin he kohtaavat Kapteeni Rautatammen, joka kertoo heille Sandlefordin tuhoutuneen ihmisten toimesta, ennen kuin pyörtyy. Rautatammen havahduttua Viikka johdattaa ryhmän Watershipin kukkuloille, jonne he asettuvat asumaan. Pähkinästä tehdään yhdyskunnan ylikaniini.
Kaniinit ystävystyvät Kehaar-nimisen loukkaantuneen lokin kanssa, joka tarjoutuu tarkkailemaan aluetta. Kaniinit palaavat maatilalle vapauttamaan vangitut kanit, mutta Pähkinä joutuu ammutuksi ja hänen oletetaan kuolleen. Viikka saa näyn ja seuraa mustaa kaniinia loukkaantuneen veljensä luo. Kehaar palaa ja auttaa poistamaan luodit Pähkinän jalasta ja ilmoittaa heille Efrafan yhdyskunnasta. Rautatammi pyytää olemaan menemättä heidän luokseen kertoen yhdyskunnan olevan totalitaarinen, jota johtaa ilkeät kaniinit. Pähkinän mielestä heillä ei ole muuta vaihtoehtoa. Isopää kohtaa yhdyskunnan ja ylikaniini Kenraali Ratamo tekee hänestä Owslan kapteenin. Isopää värvää useita pakolaisia joukkoihinsa, mukaan lukien Hyzenthlay-nimisen naaraskaniinin ja Mustikin, pakoa yrittäneen koiraskaniinin. Ratamo raivostuu kuullessaan Isopään olevan petturi ja uhkaa sokeuttaa hänet. Kaniinit pakenevat veneen avulla joen yli ja Kehaarin avulla välttävät kiinnijäämisen. Samana yönä Kehaar palaa kotiinsa "Suurelle Vedelle", eli merelle, kaniinien kiittäessä häntä tämän avusta.
Useita päiviä myöhemmin Efrafan jäljittäjät löytävät heidän jälkensä ja seuraavat heitä Watershipiin. Pähkinä yrittää tarjoata rauhaa Ratamolle, joka ei hyväksy tarjousta ja käskee luovuttamaan Isopään ja muut paenneet kaniinit tai hän tappaa koko yhteiskunnan. Watershipin kaniinit sulkevat yhdyskunnan ja joutuvat Efrafalaisten piirittämiksi. Viikka joutuu transsiin ja näkee koiran vapaana metsässä. Hänen huutonsa inspiroi Pähkinää vapauttamaan koiran maatilalta Efrafan kimppuun. Pähkinä onnistuu pakenemaan Vatukan, Voikukan ja Hyzenthlayn kanssa.
Pähkinä rukoilee Frithiä tarjoten henkeään yhdyskunnan asukkaiden puolesta, mutta Frith ei hyväksy tarjousta, koska sen mitä tapahtuu, on tapahduttava. Pähkinä vapauttaa Bobin ja muut houkuttelevat sen Watershipiin. Tab hyökkää Pähkinän kimppuun, mutta Lucy, häkkikanien omistaja, pelastaa hänet. Ratamo murtautuu yhdyskunnan puolustuksen läpi ja surmaa taistelussa Mustikin. Isopää väijyttää Ratamon ja he taistelevat keskenään. Bob saapuu paikalle ja hyökkää Efrafan kaniinien kimppuun. Hälinän johdosta Ratamo kohtaa koiran pelottomasti. Taistelu päättyy Watershipin kaniinien voittoon. Ratamon ruumista ei löydetä paikalta, mikä jättää hänen kohtalonsa avoimeksi.
Useita vuosia myöhemmin yhdyskunta kukoistaa ja musta kaniini vierailee iäkkään Pähkinän luona ja kutsuu hänet liittymään taivaalliseen Owslaan vakuuttaen, että Watership on turvassa. Helpottuneena Pähkinä hyväksyy tarjouksen ja kuolee rauhallisesti. Pähkinän henki seuraa mustaa kaniinia metsän ja puiden kautta aurinkoa kohti, joka muuttuu Frithiksi.
## Kirjan ja elokuvan erot

* Maitiainen, Paatsama, Tädyke ja Tammenterho eivät esiinny elokuvassa.
* Orvokki ei ollut kirjassa.
* Esikon yhdyskunnassa tapahtuvia asioita on lyhennetty eikä Mansikka tai Hopeahanhikki esiinny elokuvassa. Esikko kuitenkin lausuu Hopeahanhikin runon tässä versiossa.
* Tab on tässä versiossa naaras.
* Apila on kirjassa musta, elokuvassa vaaleanharmaa.
* Kapteeni Rautatammen toinen korva revitään Esikon yhdyskunnan sijaan Efrafassa.
* Apilan ja muiden häkkikaniinien vapautus epäonnistuu, toisin kuin kirjassa.
* Kenraali Ratamon toinen silmä on sokea. Tätä ei mainittu kirjassa.
* Efrafassa tapahtuvia asioita on lyhennetty.
* Hyzenthlay tulee Pähkinän, Vatukan ja Voikukan mukaan, mutta kirjassa hän jää yhdyskuntaan.
* Mustikki kuolee, kun yrittää hyökätä Ratamon kimppuun. Kirjassa Mustikki ei kuole taistelussa.

## Ääninäyttelijät

* Pähkinä - John Hurt
* Viikka - Richard Briers
* Isopää - Michael Graham-Cox
* Vatukka - Simon Cadell
* Voikukka - Richard O'Callaghan
* Liutti - Roy Kinnear
* Hopea - Terence Rigby
* Threarah - Ralph Richardson
* Kapteeni Rautatammi - John Bennett
* Esikko - Denholm Elliott
* Hyzenthlay - Hannah Gordon
* Apila - Mary Maddox
* Kenraali Ratamo - Harry Andrews
* Kapteeni Kohokki - Nigel Hawthorn
* Mustikki - Clifton Jones
* Rautayrtti, Kirveli - Derek Griffiths
* Frith/Kertoja - Michael Hordern
* Inlén musta kaniini - Joss Ackland
* Lucy - Michelle Price
* Tab - Lyn Farleigh
* Kehaar - Zero Mostel

## Suomenkielinen dubbaus

Elokuvasta on olemassa myös suomenkielinen dubbaus, jonka teki Oy PVP Voice Ab. Ääninäyttelijöinä toimivat **Pauli Virta**, **Elise Langenoja**, **Ari-Matti Hedman**, **Keijo Romppainen** sekä **"Linda"** (oikeasta nimestä ei ole tietoa), joka esitti myös Bright Eyesin suomenkielisen version.

Dubbauksessa on monia käännösvirheitä (esim. Hyzenthlayn nimi on käännetty Hopeahanhikiksi) ja hahmojen nimet ja äänet vaihtuvat lennosta. Dubbauksen valmistusvuodesta ei ole tietoa, mutta oletettavasti se on tehty 1990-luvun puolivälissä.

## Virheitä

* Elokuvan alussa Viikka huomaa maassa tupakan tumpin. Tämä tarkoittaa sitä, että ihmiset ovat olleet paikalla korkeintaan viimeiset kymmenen minuuttia. Silti kaikki kaniinit ovat mielellään kolojensa ulkopuolella, samoin Pähkinä syö ruohoa vain muutaman metrin päässä. Savun hajun olisi pelkästään pitänyt saada kaikki hälyttäviksi, mahdollisesti myös ihmisen hajun.
* Isopää häviää ja ilmestyy uudelleen ruudulle, kun kaniinit ovat saapuneet lähelle hautausmaata.
* Esikon lausuessa runon ja kameran kääntyessä kohti kattoa, hänen päänsä katoaa kuvasta liian aikaisin.
* Kaniinien väritys vaihtuu useaan otteeseen ruskeasta harmaaseen, erityisesti silloin, kun he ovat Esikon yhdyskunnan ulkopuolella.
* Kun kaniinit ovat pelastaneet Isopään ansalangasta, näytetään lanka ja tappi. Tapin lähellä pitäisi olla reikä, koska kaniinit olivat juuri kaivaneet sen ylös maasta, mutta sitä ei näy.
* Rautatammen Efrafa-takaumassa, joka nähtiin jo ennen kuin kaniinit olivat edes kuulleet siitä, voi selvästi nähdä Isopään Efrafan kaniinien kanssa. Tämä kohtaus on otettu elokuvan myöhemmästä vaiheesta.
* Yhdessä kohtauksessa Mustikkia ja Hyzenthlayta näytetään kaukaa. Tässä kohtauksessa molemmilla on ehjät, pystyt korvat, mutta seuraavassa kohtauksessa Mustikin korvat ovat repaleiset ja roikkuvat, kuten kuuluukin olla.

## Triviaa

* Elokuva on ensimmäinen animaatioelokuva ja ylipäänsä elokuva, jonka Martin Rosen on ohjannut. Hän ohjasi vuonna 1982 Richard Adamsin toisesta eläinaiheisesta kirjasta tehdyn elokuvan, Plague Dogs (suom. Ruttokoirat).